Susanne Clemensen (CD), 2001-04-25:
Først og fremmest vil jeg starte med at takke SF for, at de har rejst denne forespørgsel til statsministeren om, hvilke planer regeringen har for at fremme en international indsats for at begrænse valutaspekulationen.
Min begrundelse for at takke SF er måske en begrundelse, som SF så måske ikke vil være så begejstret for, for efter min opfattelse har globalisering og frihandel og kapitalbevægelser på det seneste gennem ATTAC-bevægelsen, som nu også er kommet til Danmark, fået en meget negativ klang, som er helt ude af proportion med virkelighedens verden, for sandheden er jo også, at frihandel fører til vækst og velstand i verden, også for de fattige lande. Netop derfor er det godt at få debatten her i dag, og især hæftede jeg mig ved økonomiministerens tale, som jeg synes meget godt beskrev alt det, der bl.a. er sat i gang gennem IMF, og som viser, at det internationale samfund i høj grad gør noget for at dæmpe ustabilitet på de finansielle markeder.
Jeg vil også gerne fremhæve, at det er igennem et forpligtende økonomisk og politisk samarbejde i EU og WTO, at vi kan ændre og styrke det globale fællesskab til gavn for ulandene.
Derfor synes jeg også, at det værd at bemærke, at EU's udenrigsministre faktisk for ganske kort tid siden blev enige om at åbne EU for alle varer fra verdens fattigste lande.
Det synes jeg faktisk er et meget positivt signal og lover godt for de nye forhandlinger i verdenshandelsorganisationen WTO.
Når vi taler om handel, er det indlysende for mig og for CD, at uden WTO ville der ikke være nogen til at holde øje med, at handelsaftaler og regler bliver fulgt, og en verdenshandel uden regler ville være fuldstændig kaotisk og katastrofal.
For globaliseringen og handelen mellem verdens lande fortsætter jo med at vokse med eller uden WTO, og sorteper bliver de fattigste lande.
Derfor synes vi naturligvis også, at det er fornuftigt at udvikle forskellige værktøjer og skabe globale regelsæt for økonomisk håndtering i den finansielle sektor, sådan som økonomiministeren var inde på i sin tale.
Ligesom jeg også er fuldstændig enig i, at EU er en stabilitetsfaktor, herunder især samarbejdet omkring euroen og det politiske samarbejde, der følger med.
Vi arbejder også i CD på at lette gælden for ulandene, men gældslettelsen skal naturligvis også følges op af demokratiske, sociale og økonomiske reformer af hensyn til de mennesker, som bor i ulandene. Vi har i dag været lidt inde på spørgsmålet om global afgift på valutatransaktioner, som ATTAC-bevægelsen har fremsat ønske om.
Jeg noterer mig, at selv ophavsmanden, den amerikanske økonom og nobelpristager, James Tobin, har udtalt til dagbladet Information, at det er - og jeg citerer: »en fejltagelse at inkorporere mit forslag i et program, der vender sig imod globalisering.
En afgift på valutatransaktioner vil ikke løse de problemer, som man peger på.«
Det er i hvert fald i den udformning, vi kender det i dag, og det er det, CD forholder sig til og tager afstand fra, så vi har svært ved at se det progressive i den del af ATTAC-bevægelsens forslag.
Det mener vi jo også selv at vi i det daglige arbejde her i Folketinget, igennem EU og andre internationale fora arbejder for, og det er naturligvis også derfor, at vi er medforslagsstiller på forslaget til vedtagelse fra regeringspartierne, SF, Kristeligt Folkeparti og altså CD.